
ব্র্যাক বিশ্ববিদ্যালয়ে এমপ্যাথি ল্যাবের যাত্রা শুরু
বিশ্ববিদ্যালয় প্রতিনিধি

[image:  ]আজকের শিশু আগামীর ভবিষ্যত। কোমলমতি শিশুদের সুস্থ-সুন্দর, চিত্তাকর্ষক ও ভীতিহীন পরিবেশে বড় হতে দিলে এরাই আগামী দিনের সুনাগরিক হিসেবে দেশ ও বিশ্বকে এগিয়ে নিয়ে যাবে। আর এটা তো জানা কথা, শিশুকে বোঝাতে হবে তার মতো করেই। শিশুদের সমস্যা ও সমাধানের পথ বাতলে দেওয়ার জন্য প্রয়োজন ‘সমানুভূতি’। অন্যের আবেগ-অনুভূতি বোঝা ও সেটাতে অংশীদার হওয়ার ক্ষমতাকেই সমানুভূতি বলে। দেশের বিভিন্ন স্কুলের ক্ষুদে শিক্ষার্থীদের সঙ্গে তাদের মতো করেই ভাব আদান প্রদান করবেন ব্র্যাক বিশ্ববিদ্যালয়ের শিক্ষক-শিক্ষার্থীরা। মহতী এই কাজে সহযোগিতা করবে দেশের তরু ফাউন্ডেশন অব ইনক্লুসিভ ইনোভেশন ও যুক্তরাষ্ট্রভিত্তিক প্রতিষ্ঠান অশোকা ইনোভেটরস।
ব্র্যাক বিশ্ববিদ্যালয়, অশোকা ইনোভেটরস ও তরু ফাউন্ডেশনের যৌথ উদ্যোগে শুরু হওয়া এই ল্যাব স্কুলের শিক্ষার্থীদের ইতিবাচক পরিবর্তনে কাজ করবে। সম্প্রতি এ সংক্রান্ত চুক্তি সাক্ষর করেছে ব্র্যাক বিশ্ববিদ্যালয়-অশোকা ও তরু ফাউন্ডেশন।
ব্র্যাক বিশ্ববিদ্যালয়ের শিক্ষার্থীদের মধ্যে সমানুভূতি, নেতৃত্বগুণ তৈরি, দলগতভাবে কাজ করার দক্ষতা অর্জন করে সমাজের ইতিবাচক পরিবর্তন আনাই এই ল্যাবের প্রধান উদ্দেশ্য। প্রথম পর্যায়ে ব্র্যাক বিশ্ববিদ্যালয়ের শিক্ষক-শিক্ষার্থীদের মাঝে সমানুভূতি, নেতৃত্বগুণ তৈরি বিষয়ক বিভিন্ন সেমিনার অনুষ্ঠিত হবে। এরপর ছোট ছোট গ্রুপে ভাগ হয়ে বিভিন্ন স্কুলে গিয়ে খুদে শিক্ষার্থীদের সঙ্গে ভাব বিনিময় করবেন  বিশ্ববিদ্যালয়ের শিক্ষার্থীরা।
সমঝোতা স্মারক অনুষ্ঠানে উপস্থিত ছিলেন ব্র্যাক  ইনস্টিটিউট অব ল্যাঙ্গুয়েজের (বিআইএল) পরিচালক লেডি সৈয়দা সারওয়াত আবেদ, অশোকা ইনোভেটরসের দক্ষিণ এশীয় ইয়ুথ ভেঞ্চারের ডিরেক্টর যশবীর সিং ও তরু প্রাইভেট লিমিটেডের প্রতিষ্ঠাতা সাইফ কামাল।  

